Dem ersamen, wysen mannen, heren borgermesteren vnde ratmannen der stat Reuele. Wy borgermestere vnde ratmanne to Abo begeren iuwer beschedenecheit to wetene, wu vor vns is ghewesen Laurens Watmal, vnse borger, vnde heft myt syneme ede beholden, wu he dat gut betalet hedde, dat by Myckel Nøtken is van syner weghen, er dat ut Vlanderen quam, vnde dar viil vordan hedde. Worumme bydde wy iuwe erbare wysheit dat gy wolden vmme vnses vordenstes wyllen vnde syn darvor, dat Laurens vorgescreuen syn gut moghe volghaftigh werden vnde nicht ghetogert werden. Dat wylle wy gerne theghen iv edder theghen de iuwe in gheliken eder in groteren saken vorschulden war wy kunnen vnde moghen. To ener mereren tugnisse so hebbe wy vnses stades inghesegel tho rugge an dussen breiff laten drucken. Datum anno Domini m°cccc°xij°, feria sexta post festum natiuitatis beate Marie virginis.